Kahtena viime yönä pääkaupunkiseudulla tapahtuneet autopalot eivät todennäköisesti liity toisiinsa, kertoo poliisi.

Lauantain ja sunnuntain välisenä yönä neljä autoa paloi Espoon Matinkylässä kahdella parkkipaikalla. Länsi-Uudenmaan poliisi tutkii asiaa neljänä törkeänä vahingontekona.

Viime yönä autoja paloi jälleen, tällä kertaa Vantaalla ja Helsingissä.

Pelastuslaitoksen mukaan Vantaan Hiirakkotiellä parkkipaikalla syttyneen palon syynä oli ilmeisesti tekninen vika. Yhdestä autosta lähtenyt palo ehti levitä myös viereisiin autoihin ennen kuin palo saatiin sammutettua.

Helsingin Tattarisuon lähellä ollutta paloa epäillään puolestaan tahallaan sytytetyksi.

– Tällä hetkellä tapausta tutkitaan vahingontekona ja näyttää tosiaan siltä, että palo olisi tahallaan sytytetty. Muuta tiedotettavaa palosta ei tässä vaiheessa vielä ole, sanoo tutkinnanjohtaja rikoskomisario Anne Hietala Helsingin polisista.

Poliisi ei kuitenkaan epäile, että tuoreilla autopaloilla olisi mitään yhteyttä aiempiin Matinkylän paloihin.

–Tässä vaiheessa mikään ei osoita, että palot olisivat esimerkiksi saman tekijän tekosia. Tällaiset tapaukset tulevat monesti ryppääinä, sillä niistä uutisointi ruokkii lisää tapauksia, sanoo tutkinnanjohtaja rikoskomisario Teemu Värtinen Länsi-Uudenmaan poliisista.

Poliisi ampuu alas myös vertaukset ja viittaukset Ruotsin autopaloihin, joita julkisuudessa on esitetty. Poliisi perustelee kantaansa sillä, että sen mukaan Ruotsin autopalot ovat motiiveiltaan ja luonteeltaan erilaisia kuin Espoon autopalot.

Espoon tapaukseen liittyen ei ollut vielä maanantaina puoleen päivään mennessä tehty kiinniottoja.

Lue lisää:

Poliisi tutkii Espoon autopaloja törkeänä vahingontekona – Asukas: Paha ja ahdistunut olo tulee

Viisi autoa paloi Espoon Matinkylässä